Internazionalitari 05 2008
Ai 5 di Mai il Parlament de Comunitât Autonome Basche al à elet, pe prime volte te sô storie, un president che al rive di un partît spagnolist. Si trate dal socialist Patxi López, che al à otignût il vôt dai parlamentârs dal PSE (Partît Socialist di Euskadi, sezion basche dal PSOE), dal PP (Partît Popolâr) e di UPyD (Union, Progrès e Democrazie). Un tant al è stât pussibil in graciis dal pat jenfri socialiscj e popolârs che al fisse lis liniis principâls che il gnûf guvier al varà di puartâ indenant. López, dut câs, al vuidarà un esecutîf formât dome di socialiscj, dal moment che no si à sielzût la strade de aleance tra i doi partîts, ma chê de poie esterne dal PP. Intal so discors di program, López al à metût come prin pont la lote cuintri di ETA; po al à difindût il Statût di autonomie cussì cemût che al è; al à sigurât che nol sbassarà i fonts pe lenghe basche, ma al à ancje anticipât che a saran gjavadis ciertis garanziis pal euskara inte scuele; al à confermât la intenzion di riformâ la radiotelevision publiche basche EiTB; al à fevelât dal so plan cuintri de crisi economiche e al à garantît che si larà indenant cui progjets pal TAV. Cun di plui, il gnûf president de CAB nol à platât la sô sodisfazion pe esclusion dal Parlament de çampe indipendentiste basche. Critichis duris cuintri de sô legjitimitât e dal so program a son rivâts dal PNV, che tes urnis al veve otignût la maiorance relative. In ogni câs, a àn dite i rapresentants dal PNV, la lôr formazion e impedirà che si ledi a fâ dams al Paîs Basc. Inmò plui duris lis critichis rivadis di Eusko Alkartasuna e, massime, di Aralar che a àn ricuardât cemût che la presidence di López e sedi stade pussibile dome in graciis de magjistrature spagnole e de Leç sui partîts che a àn escludût la çampe indipendentiste basche de corse eletorâl e che no àn tignût in cont i 100 mil vôts che i eletôrs bascs a àn metût tes urnis par pandi la lôr poie ae rapresentance de ezkerra abertzale. Intune note di Eusko Alkartasuna si lei che "dome la manipolazion partesane des leçs e la magjistrature spagnole a àn permetût la elezion dal candidât socialist, che al varà simpri di vêlu iniment se nol vûl guviernâ cuintri de maiorance dal paîs". Par Aralar il gnûf guvier "al lasse fûr la maiorance sociâl e politiche basche".
Font: Gara, 05-08/05/09
ita_Latn fur_Latn oci_Latn